Heger, Eduard, podpredseda vlády a minister financií SR (2020-07-24):
To, že ste nedali trináste dôchodky počas najúrodnejších rokov vlastným voličom, ste ukázali, ako vážne to myslíte so sociálnym rozvojom. Najúrodnejšie roky, dámy a páni, príjmy sú prognózované a vy ste ich mali v rozpočtoch prognózované. Ale boli tu úrodné roky, kde ste mali nadpríjmy, to znamená, že na to, čo ste očakávali nad rozpočet, vám natiekli stovky miliónov. Stovky miliónov. Boli roky, kde ste mohli dvakrát dať trináste dôchodky, ale neurobili ste to. Takže vy, prosím vás, jasne, jak tu idete niečo hovoriť o sociálnom rozvoji, tak ste ho premrhali a neurobili ste nič. Takže toľko k sociálnemu rozvoju. A keď hovoríme o všestrannom rozvoji Slovenskej republiky, ako dobre viete, máme implementačnú jednotku Útvar hodnoty za peniaze a tá vydáva hodnotenia. A tie hodnotenia robí aj tak veľmi plasticky formou semaforov. A ak si dobre pamätáte, kolegovia, ktorí ste tu boli, dnes v opozícii, v minulom volebnom období, tak sme vám tie semafory ukazovali, hovorili sme o nich, ukazovať sme ich nemohli, lebo ste nám to zakázali, ale v ktorých ste mali pravidelne červenú alebo oranžovú, čo jasne ukazuje, ako ste to mysleli so všestranným rozvojom Slovenskej republiky. Takže vy sa odvolávať na hospodársky, sociálny alebo všestranný rozvoj Slovenskej republiky, áno, som rád, že ideme opačným smerom, pretože vy ste Slovensko viedli do záhuby. Vaše správanie aj z tohto je úplne jasné a zaznieva to tu veľmi časté, veľmi často, je pokrytecké a farizejské. Ale opäť ste sa vyfarbili, takto vás poznáme už osemnásť rokov. Áno, vy ste poskokovia oligarchov, žiadne dve autonómne strany a myslím si, že dnes to tu už viackrát zaznelo a veľmi, veľmi plasticky, vy ste SMER a HLAS SMER-u. Toto je to, čo vy ste, a tak, ako to tu už zaznelo, ak treba, tak sa hneď spojíte, pretože ako povedal sám pán Počiatek, nie je podstatné, čo je pravda, ale aký marketing urobíte. A toto je presne o tom. Hráte to tu na dve strany, ale je to SMER a HLAS SMER-u, ktorý sa vždy pri každej príležitosti, kedy oligarchovia zavelia, spojí a je vymaľované. Takže takto sa tvárite, zavádzate, klamete a doteraz ste aj ľudí okrádali o lepšiu budúcnosť. Ale my nezabúdame a nezabudneme. A som rád, že nezabúdajú ani ľudia. A som rád, že máme ich podporu. Pretože ak si len zoberieme rok 2016 a zoberieme si práve aj čas, kedy sme my odvolávali vášho ministra vnútra, napríklad pána Kaliňáka, a robili sme protesty pred Bonaparte, dobre vieme, však si spomeňte, my nezabúdame a nezabudneme. Spomeňte si na kauzu Bašternáka, na kauzu Kočnera. Dnes obaja sedia vo väzení. Čo ste nám tu rozprávali? Skutok sa nestal. To sme počuli, už sa z toho smialo celé Slovensko. Som rád, že dnes vieme, že skutok sa stal a pravda našla svoj čas a vyšla na povrch. Takže toto je práve ten váš štýl: zavádzanie, klamanie a okrádanie ľudí na Slovensku o lepšiu budúcnosť. A preto aj takéto odvolávanie, ako to tu Gábor krásne ukázal, je naozaj čajové, ale to vlastne ani neni čaj a ešte k tomu aj vychladnuté. Čiže toto boli len také, náznakom som naznačil problémy vašej vlády. Ale, samozrejme, už tu citovali aj ďalší kolegovia viaceré veci, ktoré sme videli. Ale ja sa chcem chvíľočku povenovať aj tomu, keď tak hovoríte o tom, ako ste nám tu odovzdali krajinu v skvelom stave, už som časť o tom hovoril, aj o tých rebríčkoch, ale pozrime sa aj o tom, čo pred chvíľočkou hovoril pán Pellegrini, že ste nám zanechali dvanásty najnižší dlh v Európe. Čo to znamená? Áno, z krajín podobnej veľkosti sme zase na chvoste medzi tými, dvanásty najnižší dlh. Však to je práve o tom, vy si to nasvietite tak, ako potrebujete, pretože to je ten marketing. Nezamestnanosť? Historicky najnižšia? No samozrejme, veď ste sa viezli na vlne, ktorá v Európskej únii celá bola, ale zabudli ste povedať, že z regiónu sme mali najvyššiu nezamestnanosť. A takisto ekonomický rast. A zabudli ste povedať, že z 
V4-ky práve ten ekonomický rast, ktorý ste nám tu zanechali ešte pred koronakrízou, tak bol taký, že Poľsko a Maďarsko mali rast a my sme mali znižovanie rastu. Ony mali nárast rastu a my sme mali znižovanie rastu. A väčší a väčší prepad ako Česká republika. Takže opäť z V4-ky najhoršie výsledky. Takže toľko k tým vašim výsledkom. Nehovoriac o tom, aký ste nám zanechali dlh. Dobre vieme, že ten dlh 48 % v skutočnosti má byť 49,7, ak by ste dodržali plán emisií, ktorý ste mali naplánovaný, ale, samozrejme, pravidelne sa to robilo, že ste podliezali, ku koncu roka ste nedofinancovali štát a potom ste museli začiatkom roka silno financovať, čo bolo nevýhodné aj pre Slovensko, ale zároveň nepoctivé voči ľuďom, aby ste si vykreslili lepšie čísla. A ak by ste si napĺňali vlastné ciele, ktoré ste si len vy stanovili, vy ste si stanovovali ciele, to znamená výsledky hospodárenia, to znamená deficity, ak by ste ich len napĺňali, tak podľa slov Rady pre rozpočtovú zodpovednosť by sme mali alebo Slovensko by malo na konci roka 2019 38 % HDP dlh, čo je, úplne iné čísla a úplne iný vankúš. Samozrejme, vieme a som rád, že aj minister práce tak veľmi pekne vysvetlil, ako ste vy postupovali, a to je presne to, nezabúdame a nezabudneme. Vy tu idete kázať morálku o tom, akú pomoc by ste vy odporúčali. No vy ste ukázali, akú pomoc viete urobiť. Ukázali ste to v roku 2008 a 2009. Päť mesiacov vám trvalo, kým ste niečo urobili, a videli sme aj akú veľkosť, demonštroval to sám pán minister. Viete, my sme do politiky išli, aby sme hájili záujmy ľudí. Robíme ju úprimne a odvážne a robíme ju pre ľudí. A my sme obyčajní ľudia, áno, dnes sa z toho viacerí vaši kolegovia vysmievajú a podobne, ale my sme úprimní a budeme hovoriť pravdu, budeme vám hovoriť pravdu, budeme ľuďom hovoriť pravdu. A práve aj preto plánujeme skutočné zmeny, pretože keď aj ste, sa odvolávate na nejaké strategické smerovanie, myslím si, že opäť minister práce to veľmi pekne vysvetlil, a sme sa na tom všetci zasmiali (povedané s náznakom smiechu), ale vy ste robili veľmi, ak ste robili aj nejaké dokumenty, tak do šuflíkov. Do šuflíkov, pretože ste o to nemali záujem. Ako som povedal, marketing bol vaša predstava. Ale ja sa vrátim opäť k tomu, a ešte ak by ste si chceli pozrieť, tak, samozrejme, je aj dnes dostupná prezentácia z rokov 2008 – 2009, ktorú vtedy vypracoval štátny tajomník Palko, o tom, akú pomoc vlastne ste robili, ale chcem tým povedať, že my sa potrebujeme sústrediť na pomoc Slovensku. To, že vy ste opustili svoje vlastné slová, že chcete Slovensku pomôcť a v skutočnosti len mútite vodu a to je to, čo dnes robíte, a zdržujete a zavadziate, musíme akceptovať, ale my sa potrebujeme sústrediť práve na to, aby sme využili každé euro, ktoré príde, ktoré príde z tej pomoci aj z Európskej únie, a je to enormná pomoc; 6,25 miliardy eur, ktoré máme na to, aby sme využili v najbližších siedmich rokoch, je veľká výzva, ale my urobíme všetko pre to, aby tieto peniaze boli investované a aby neišli do rúk oligarchov, tak ako ste to robili vy, keď ste sa starali len o záujmy. A videli sme to aj tu v tomto pléne, ako ste prinášali pozmeňujúce návrhy, ktoré boli jednoznačne stavané na konkrétne spoločnosti, konkrétne úzke skupiny podnikateľov. Takže jednoznačne my sa ideme venovať tomu, aby sme zo Slovenska urobili krajinu, kde radi budeme žiť. Pripravujeme reformy, ktoré Slovensko tak veľmi potrebuje, aby sme si opravili Slovensko po tom, čo ste tu vy napáchali. Obraciame ten smer, ktorým ste vy Slovensko viedli, a som rád, že aj práve táto vaša kritika je dôkazom toho, že to robíme inak a my politiku robíme inak, úprimne, odvážne a pre ľudí a v tomto budeme aj pokračovať. Takže, ako som povedal, sme zvyknutí práve na to vaše divadlo, ale už vás dobre poznáme, a preto sa tým nenecháme vyrušiť. Ďakujem veľmi pekne. (Potlesk.)